
[bookmark: _Toc241497694]Yleistä – Toiminnan tarkoitus
Olarin kansalliset seniorit ry on eläkeläisyhdistys, joka on perustettu 1.11.1980. Vuosi 2027 on yhdistyksen 47. toimintavuosi. 
Ihmissuhteet ovat yksi tärkeimmistä hyvinvoinnin lähteistä. Toisilla laajat verkostot tarjoavat iloa turvaa ja merkitystä - toisilla ei ole ketään ja ovat tahtomattaan yksin. Olarin kansallisten senioreiden tavoitteena on, ettei kukaan jäisi yksin. Haluamme rakentaa yhteisön, johon jokainen voi tulla omana itsenään ja jossa kaikilla on mahdollisuus kuulua joukkoon, osallistua ja löytää seuraa. Samalla haluamme antaa senioreillemme mahdollisuuden osallistua ja vaikuttaa yhteiskunnassa sekä tuoda heidän näkemyksensä ja kokemuksensa kuuluviin. Kaikkea tätä edistämme erilaisten toimintamuotojemme kautta, joihin kuuluvat jäsentilaisuudet, kerhot, retket ja kulttuuritilaisuudet ja muut tapahtumat.
Yhdistys on puolueisiin kuulumaton. Se kuuluu Uudenmaan kansalliseen senioripiiriin ja sitä kautta Kansalliseen senioriliittoon. Senioripiiri tukee jäsenyhdistystensä toimintaa kouluttamalla ja neuvomalla yhdistysten toimihenkilöitä erilaisiin yhdistystehtäviin, järjestää piiritasoisia tapahtumia yhdistysten jäsenille ja edistää yhdistysten välistä yhteistyötä.
[bookmark: _Toc241497695]Visio
Tavoitteemme on olla mielenkiintoisin senioritoimija Espoossa. 
Kansallisen Senioriliiton tavoitteiden mukaisesti tavoittelemme hallittua jäsenmäärän kasvua vuosittain.
[bookmark: _Toc241497696]Tavoitteet lähivuosille - Yhdistyksen toiminnan painopistealueet vuodelle 2027
Hallitus yhdessä sen ulkopuolisten toimihenkilöiden kanssa suunnittelee kevät- ja syyskauden yksityiskohtaisen ohjelman ja aikataulun edellisen kauden aikana. Toiminnan suunnittelun pohjana ovat jäsenkyselyissä esiin tulleet jäsentemme toiveet. Valmis ohjelma tiedotetaan jäsenille ennen toimintakauden alkua. Mahdollisista muutoksista tiedotetaan hyvissä ajoin toimintakauden aikana. 
Toiminnan tavoitteet ja painopistealueet vuodelle 2027 ovat:
1) Yhteisöllisyyden ja yhdessä tekemisen, hyvinvoinnin ja viihtyvyyden sekä mielenterveyden edistäminen monipuolisen toiminnan kautta, sekä ajankohtaisen tiedon ylläpitäminen ja lisääminen.  Jokaisen jäsenemme tulee kokea olevansa yhdistyksellemme tärkeä ja arvostettu sekä tulevansa kuulluksi toiveidensa huomioimisessa. 
2) Hyvällä viestinnällä pyrimme pitämään kaikki yhdistyksemme jäsenet ajan tasalla yhdistyksemme toiminnasta sekä yleisemmin lisäämään yhdistyksemme tunnettuutta ja mielenkiintoa sen toimintaa kohtaan. 
Viestinnässämme huomiomme myös erityisesti ne jäsenemme, jotka eivät ikänsä tai kuntonsa vuoksi voi aktiivisesti osallistua toimintaamme.
3) Ikäihmisten edunvalvonta sekä EEKL:n että Länsi-uudenmaan Hyvinvointialueen ja Espoon Vanhusneuvostojen kautta.  Liitto edistää edunvalvonta- ja vaikuttamistyöllään ikääntyvien ihmisten sosiaalista turvallisuutta ja hyvinvointia sekä valvoo eläkeläisten ja ikääntyneiden oikeuksien toteutumista. 
Näiden toimintojen kautta pyrimme vaikuttamaan myös siihen, että toiminnallemme viime vuosina saatu Espoon kaupungin myöntämä taloudellinen tuki jatkuu vähintään entisen tasoisena ja että toimintamme edellyttämät tilat löytyvät ja saadaan käyttöömme kohtuullisin ehdoin.
[bookmark: _Toc241497697]Järjestöasiat
Kansallinen senioriliitto vastaa jäsentensä edunvalvontatyöstä kansallisella tasolla. Senioriliitolla on edustus muun muassa eläkeläisliittojen etujärjestö EETU ry:ssä. Toimintaa ohjaavat liiton hyväksymät arvot: elämän myönteisyys, itsensä ja toisten arvostus, vastuu itsestä ja muista, suoraselkäisyys ja perinteiden kunnioitus. 
Yhdistys pyrkii vaikuttamaan ikäihmisiä koskeviin asioihin myös Espoon vanhusneuvoston, Länsi-Uudenmaan hyvinvointialueen vanhusneuvoston sekä Espoon Eläkeläisten Keskusliiton (EEKL) kautta.  
Yhteistyötä sekä tietojen ja kokemusten vaihtoa tehdään Uudenmaan piirin ja erityisesti Espoon muiden senioriyhdistysten kanssa.
Yhdistys osallistuu Espoon kaupungin ja Olarin seurakunnan järjestämiin ikäihmisille tarkoitettuihin tilaisuuksiin.
Yhdistyksemme jäseniä on mukana seuraavissa eri järjestöjen toimielimissä:
· Kansallisen senioriliiton valtuusto: Kristina Rantalainen
· Uudenmaan kansallisen senioripiirin hallitus: Kristina Rantalainen (liittovaltuuston jäsenen ominaisuudessa)
· Espoon Eläkeläisten Keskusliiton (EEKL) hallitus: Kristina Rantalainen (vpj.), PK Rantalainen (taloudenhoitaja)
· Espoon ja Länsi-Uudenmaan hyvinvointialueen vanhusneuvostot: molemmissa Olli Männikkö (pj.)
[bookmark: _Toc241497698]Toiminta
Toimintaa ohjaavat Senioriliiton hyväksymät arvot: elämän myönteisyys, suoraselkäisyys, vastuu itsestä ja muista, itsensä ja toisten arvostus ja perinteiden kunnioittaminen. Kaikissa jäsentilaisuuksissa, kerhojen kokoontumisissa, retkillä ja matkoilla noudatamme turvallisen tilan periaatetta.  
[bookmark: _Toc241497699]Jäsentilaisuudet
Jäsentilaisuudet järjestetään kevät- ja syyskaudella joka toinen keskiviikko. Kahvittelun ja vapaamuotoisen keskustelun lisäksi niihin pyritään saamaan eri alojen asiantuntijoiden pitämiä, erityisesti seniori-ikäisiä kiinnostavia monipuolisia ja ajankohtaisia esityksiä. Esitelmien aiheet pyritään valitsemaan siten, että noudatamme neljää aihealuetta; hyvinvointi, ympäristö, yhteiskunta ja viihde. Näiden tilaisuuksien lisäksi järjestetään ohjelmalliset kevät- ja joulujuhlat. Toistemme osallisuuden kokeminen on kaikkien jäsentemme yhteinen vastuu ja tehtävä.
[bookmark: _Toc241497700]Harrastekerhot
Toteutetaan monipuolista kerhotoimintaa jäsenten toiveiden mukaan ja tiedotetaan niiden toiminnasta säännöllisesti myös keskiviikon jäsentilaisuuksissamme. 
Räppileidit esiintyvät myös yhdistyksen ulkopuolisissa tilaisuuksissa lisäten siten tunnettuuttamme.
Vuoden 2027 aikana yhdistyksessä kokoontuvat seuraavat kerhot: Bridge-kerho, Digi- ja tekoälykerho, Golf-kerho, Kirjallisuuskerho, Kävelykerho, Muistikerho, Jälkiviisaat, Pelikerho, Lounaskerho, OKASin Oktaavi, Leffatreffit ja Räppileidit.
[bookmark: _Toc241497701]Retket ja kulttuuritilaisuudet
Yhdistys järjestää erilaisia kulttuuritapahtumia, kuten teatteri-, museo- ja konserttivierailuja sekä retkiä kotimaan mielenkiintoisiin kohteisiin. Laskiaistiistain ja ruska-ajan ulkoilutapahtumat ovat myös perinteisiä toimintamuotojamme. 
[bookmark: _Toc241497702]Huomionosoitukset
80, 85 ja 90 vuotta vuoden 2027 aikana täyttäville lähetetään onnitteluadressi. Poisnukkuneiden muistoa kunnioitetaan hiljaisella hetkellä jäsentapaamisissa ja omaisille lähetetään suruadressi. Uusille jäsenille lähetetään tervetuloviesti ja heidät toivotetaan tervetulleiksi jäsentilaisuuksien alussa. ”Sherry-kahvi” tilaisuus järjestetään kaikille 85+ -vuotiaille jäsenillemme 2027. 
Uudet jäsenet huomioidaan järjestämällä kahvi- ja keskustelutilaisuus kerran vuodessa.
Kerhojen vetäjät huomioidaan kutsumalla heidät kerran vuodessa yhteiselle lounaalle.
[bookmark: _Toc241497703]Toiminnan kehittäminen
Jäsenistöltä saadut ideat ja toivomukset ovat pohjana yhdistyksen toiminnan kehittämiselle. Pyrimme saamaan mahdollisimman monta jäsentämme toiminnan aktiiviseen suunnitteluun ja toteuttamiseen. Digitaitojen, erityisesti digilaitteisiin ja -palveluihin liittyvien perustaitojen kehittäminen on yhä tärkeämpää. Tarkastellaan mahdollisuutta huomioida myös vieraskieliset ikäihmiset toiminnassamme.
[bookmark: _Toc241497704]Ilmoittautuminen tapahtumiin
Yhdistyksen tapahtumiin kuten jäsentilaisuuksiin, kerhoihin, retkiin ja kulttuuritapahtumiin tulee ilmoittautua ennakkoon. Ilmoittautumiset tehdään pääsääntöisesti SenioriAppi-sovelluksella tai yhdistyksen kotisivuilla (olari.senioriyhdistys.fi) olevan Tapahtumat-osion kautta. Poikkeustilanteissa ilmoittautuminen on mahdollista ottamalla yhteys tapahtumasta vastaavaan henkilöön sähköpostilla tai puhelimella.
[bookmark: _Toc241497705]Edunvalvonta
Yhdistys osallistuu aktiivisesti ikäihmisten edunvalvontaan ja hyvinvointiin liittyvien hankkeiden valmisteluun. Yhdistyksen jäsen Olli Männikkö toimii sekä Espoon että Länsi-Uudenmaan hyvinvointialueen Vanhusneuvostojen puheenjohtajana. Lisäksi hankkeet käsitellään Espoon Eläkeläisten Keskusliiton (EEKL) hallituksessa, jonka varapuheenjohtajana toimii yhdistyksen jäsen Kristina Rantalainen. Lisäksi PK Rantalainen on EEKL:n Yhteiskuntasuhteen ja SOTE-työryhmän jäsen.
[bookmark: _Toc241497706]Hallinto
Yhdistyksen hallitus kokoontuu kerran kuukaudessa, 10–12 kertaa vuodessa ja niihin voivat osallistua myös hallituksen ulkopuoliset toimihenkilöt. Sääntömääräiset kokoukset järjestetään sääntöjen edellyttämällä tavalla maalis- ja marraskuun 15. päivään mennessä. Yhdistyksen syyskokous valitsee jäsenet seuraavan vuoden hallitukseen. Yhdistyksen kevätkokous valitsee edustajat Uudenmaan piirin sääntömääräisiin kokouksiin.
[bookmark: _Toc241497707]Talous
Yhdistyksen talous nojautuu jäsenmaksutuloon sekä Länsi-Uudenmaan Hyvinvointialueelta/Espoon kaupungilta anottavaan järjestöavustukseen. Jäsenmaksuista tilitetään Kansalliselle senioriliitolle 18 euroa/jäsen korvauksena liitolta ja piiriltä saatavista palveluista.
Vuoden 2027 talousarvio on esitetty erillisessä liitteessä. Se sisältää myös esityksen vuoden 2027 jäsenmaksusta, joka on varsinaiselle jäsenelle 30 €. Tämä perustuu arvioon, että yhdistyksen senioriliitolle vuonna 2027 maksama jäsenmaksu on 18 €/jäsen. Mikäli Senioriliitto korottaa tätä jäsenmaksua tai kustannustaso nousee oleellisesti, annetaan hallitukselle oikeudet korottaa jäsenmaksua kohonneita kustannuksia vastaavasti. Espoon kaupungilta (tai Länsi-Uudenmaan hyvinvointialueelta) haettava toiminta-avustus on tärkeä yhdistyksen talouden vakaana pitämiseksi.
Marras- tai joulukuussa liittyvältä uudelta jäseneltä ei peritä jäsenmaksua liittymisvuoden osalta.
Toisesta Kansalliseen Senioriliittoon kuuluvasta yhdistyksestä kesken kalenterivuotta eroavalta ja samassa yhteydessä Olarin kansallisiin senioreihin liittyvältä (siirtyvältä) jäseneltä ei peritä jäsenmaksua liittymisvuoden osalta, jos siirtyvä henkilö on jo maksanut kyseisen vuoden jäsenmaksun siihen Senioriliiton yhdistykseen, josta hän eroaa.
Yhdistys pyrkii saamaan myös mahdollisimman monta tukijäsentä ja pitämään sen ainakin nykyisellä tasolla (7 tukijäsentä 2026). Tukijäsenmaksu on 100 €. 
[bookmark: _Toc241497708]Tilat
Toiminnalle tullaan varaamaan tiloja Espoon Mielenterveysyhdistys ry:stä (EMY), Food & Go –lounasravintolasta (Kompassiksi kutsumamme tila sijaitsee Espoon Energiatalossa), Ison Omenan kirjastosta ja Chapplesta sekä Matinkylän Naapuruustalosta.
Tilakysymykset ovat pitkällä aikavälillä koko alueella ratkaisua vailla.
[bookmark: _Toc241497709]Tiedotus
Jäsenille toimitetaan kevät- ja syyskauden ohjelmat jäsentiedotteessa tammi- ja elokuussa. Tiedote lähetetään sähköpostilla, ja kirjeitse niille jäsenille, joilla ei ole sähköpostia.  Ajantasaiset ohjelmat ovat nähtävissä myös yhdistyksen verkkosivuilla osoitteessa olari.senioriyhdistys.fi. Yhdistyksellä on myös aktiivisesti päivitetyt Facebook-sivut nimellä Olarin kansalliset seniorit ry.
Tiedote ajankohtaisista asioista lähetetään sähköpostilla kaksi kertaa kuukaudessa ja tarvittaessa useammin.
Yhdistyksen omaa painettua esitettä päivitetään vuosittain ja tapahtumakalenteria puolivuosittain.
Piirin ja liiton asioista saamme tietoa Patina-lehdestä, jonne lähetämme myös tietoa yhdistyksemme toiminnasta.
[bookmark: _Toc241497710]Jäsen- ja tapahtumarekisteri Kilta
Jäsen- ja tapahtumarekisteri on toteutettu Kansallisen senioriliiton ylläpitämässä Kilta-järjestelmässä. Kilta-järjestelmää käyttävät hallituksen jäsenet, kerhojen vetäjät ja tapahtumien järjestäjät. Kilta-järjestelmään luodut tapahtumat kopioituvat yhdistyksen kotisivuille ja siten kaikkien jäsenten tietoon. Kilta-järjestelmän kautta lähetetään myös jäsenille tarkoitetut jäsenviestit joko sähköpostilla tai tekstiviestillä.

